### NN 40/2025 (7.3.2025.), Zakon o provedbi Uredbe (EU) 2023/1322 Europskog parlamenta i Vijeća od 27. lipnja 2023. o Agenciji Europske unije za droge (EUDA) i stavljanju izvan snage Uredbe (EZ) br. 1920/2006

HRVATSKI SABOR

542

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O PROVEDBI UREDBE (EU) 2023/1322 EUROPSKOG PARLAMENTA I VIJEĆA OD 27. LIPNJA 2023. O AGENCIJI EUROPSKE UNIJE ZA DROGE (EUDA) I STAVLJANJU IZVAN SNAGE UREDBE (EZ) BR. 1920/2006

Proglašavam Zakon o provedbi Uredbe (EU) 2023/1322 Europskog parlamenta i Vijeća od 27. lipnja 2023. o Agenciji Europske unije za droge (EUDA) i stavljanju izvan snage uredbe (EZ) br. 1920/2006, koji je Hrvatski sabor donio na sjednici 21. veljače 2025.

Klasa: 011-02/25-02/16
 Urbroj: 71-10-01/1-25-2
 Zagreb, 28. veljače 2025.

Predsjednik
 Republike Hrvatske
 Zoran Milanović, v. r.

ZAKON

O PROVEDBI UREDBE (EU) 2023/1322 EUROPSKOG PARLAMENTA I VIJEĆA OD 27. LIPNJA 2023. O AGENCIJI EUROPSKE UNIJE ZA DROGE (EUDA) I STAVLJANJU IZVAN SNAGE UREDBE (EZ) BR. 1920/2006

I. OPĆE ODREDBE

Predmet Zakona

Članak 1.

Ovim Zakonom osigurava se provedba Uredbe (EU) 2023/1322 Europskog parlamenta i Vijeća od 27. lipnja 2023. o Agenciji Europske unije za droge (EUDA) i stavljanju izvan snage Uredbe (EZ) br. 1920/2006 (SL L 166/6, 30. 6. 2023.; u daljnjem tekstu: Uredba (EU) 2023/1322), uređuje se nadležnost za prikupljanje, objedinjavanje i dostavu podataka, praćenje provedbe Uredbe (EU) 2023/1322, prikupljanje i širenje informacija i podataka, razmjena informacija i sustav ranog upozoravanja o novim psihoaktivnim tvarima, sudjelovanje u Europskom sustavu upozoravanja na droge, Mreži forenzičkih i toksikoloških laboratorija, Europskoj informacijskoj mreži za droge i ovisnost o drogama, uloga i zadaće Nacionalne informacijske jedinice za droge te sudjelovanje u radu Upravnog odbora Agencije Europske unije za droge (u daljnjem tekstu: EUDA) i imenovanje nacionalnih predstavnika.

Definicije pojmova

Članak 2.

Pojmovi u ovom Zakonu imaju jednako značenje kao pojmovi korišteni u Uredbi (EU) 2023/1322.

Korištenje pojmova s rodnim značenjem

Članak 3.

Izrazi koji se koriste u ovom Zakonu, a imaju rodno značenje odnose se jednako na muški i ženski rod.

Rodni aspekti i dob

Članak 4.

Prilikom prikupljanja, obrade i dostave podataka u području droga, kako je propisano ovim Zakonom, u obzir se uzimaju rodno osjetljiv pristup i dobna struktura.

Zaštita osobnih podataka

Članak 5.

Prilikom prikupljanja, obrade i dostave podataka u području droga, kako je propisano ovim Zakonom, neće se prenositi podaci koji bi omogućili identifikaciju pojedinaca ili manjih skupina pojedinaca.

II. NADLEŽNA TIJELA

Nadležna tijela za prikupljanje, objedinjavanje i dostavu podataka i praćenje provedbe Uredbe (EU) 2023/1322

Članak 6.

(1) Nadležno tijelo za praćenje provedbe Uredbe (EU) 2023/1322 je ministarstvo nadležno za zdravstvo.

(2) Nadležno tijelo za objedinjavanje i dostavu odgovarajućih nacionalnih podataka o drogama na temelju članaka 6., 8., 9., 13. i 32. Uredbe (EU) 2023/1322 je Hrvatski zavod za javno zdravstvo (u daljnjem tekstu: Zavod).

(3) Zadaće iz stavka 2. ovoga članka na temelju članka 33. stavaka 1. i 2. Uredbe (EU) 2023/1322 izvršava Nacionalna informacijska jedinica za droge.

(4) Nacionalna kontaktna točka za droge u smislu ovoga Zakona je Nacionalna informacijska jedinica za droge Zavoda.

(5) Nacionalna informacijska jedinica vodi nacionalni informacijski sustav za droge sukladno zakonu kojim se uređuje zdravstvena zaštita.

(6) Nacionalna informacijska jedinica za droge u izvršavanju zadaća iz stavka 2. ovoga članka surađuje s ministarstvom nadležnim za zdravstvo, ministarstvom nadležnim za pravosuđe, ministarstvom nadležnim za unutarnje poslove, ministarstvom nadležnim za socijalnu skrb te ostalim nadležnim tijelima i relevantnim dionicima u području suzbijanja zlouporabe droga, sukladno zakonu kojim se uređuje područje suzbijanja zlouporabe droga.

(7) Nacionalna informacijska jedinica za droge izvršava zadaće utvrđene u članku 34. stavcima 2., 3. i 4. Uredbe (EU) 2023/1322.

(8) Nacionalna informacijska jedinica za droge prikuplja i objedinjava podatke navedene u članku 34. stavku 5. Uredbe (EU) 2023/1322.

(9) Nacionalna informacijska jedinica za droge podložna je procjeni EUDA-e na temelju članka 35. Uredbe (EU) 2023/1322, u izvršavanju zadaća utvrđenih u članku 34. stavku 2. Uredbe (EU) 2023/1322.

III. ISPUNJAVANJE OBVEZA IZ UREDBE (EU) 2023/1322

Prikupljanje i širenje informacija i podataka

Članak 7.

(1) Nacionalna informacijska jedinica za droge dostavlja
 EUDA-i odgovarajuće nacionalne podatke sukladno članku 6. stavcima 1. i 2. Uredbe (EU) 2023/1322.

(2) EUDA može neposredno prikupljati podatke iz stavka 1. ovoga članka i iz drugih nacionalnih izvora podataka koje vode i prikupljaju i druga nadležna tijela, ustanove i organizacije civilnoga društva.

(3) O korištenju dodatnih izvora za nacionalne podatke EUDA obavještava Nacionalnu informacijsku jedinicu za droge.

Razmjena informacija i sustav ranog upozoravanja o novim psihoaktivnim tvarima

Članak 8.

(1) Nacionalna informacijska jedinica za droge, u skladu s člankom 8. stavkom 1. Uredbe (EU) 2023/1322, EUDA-i i Agenciji Europske unije za suradnju tijela za izvršavanje zakonodavstva (Europol) dostavlja informacije o novim psihoaktivnim tvarima.

(2) Na zahtjev EUDA-e, sukladno članku 9. Uredbe (EU) 2023/1322, Nacionalna informacijska jedinica za droge pruža i dodatne potrebne informacije o novoj psihoaktivnoj tvari.

(3) Nacionalna informacijska jedinica za droge informacije iz stavka 2. ovoga članka EUDA-i dostavlja u roku od 15 dana od dana primitka zahtjeva.

Europski sustav upozoravanja na droge

Članak 9.

(1) Nacionalna informacijska jedinica za droge u suradnji s nadležnim tijelima iz članka 6. stavka 6. ovoga Zakona, bez odgode, obavještava EUDA-u o svim informacijama koje se odnose na pojavu ozbiljnog izravnog ili neizravnog rizika za zdravlje, socijalne aspekte, sigurnost ili zaštitu povezanog s drogom, kao i o ostalim okolnostima i informacijama potrebnim za koordinaciju odgovora u okviru Europskog sustava upozoravanja na droge sukladno članku 13. stavku 2. Uredbe (EU) 2023/1322.

(2) Nacionalna informacijska jedinica za droge i nadležna tijela iz članka 6. stavka 6. ovoga Zakona surađuju s EUDA-om u razvoju Europskog sustava upozoravanja na droge sukladno članku 13. stavku 8. Uredbe (EU) 2023/1322.

Mreža forenzičkih i toksikoloških laboratorija

Članak 10.

(1) Ministar nadležan za zdravstvo određuje u mrežu forenzičkih i toksikoloških laboratorija EUDA-e do tri nacionalna laboratorija koja su specijalizirana za forenzičku analizu, toksikologiju ili druga odgovarajuća područja sukladno članku 15. stavku 3. Uredbe (EU) 2023/1322.

(2) Za određivanje u mrežu iz stavka 1. ovoga članka Centra za forenzična ispitivanja, istraživanja i vještačenja »Ivan Vučetić« Ministarstva unutarnjih poslova Republike Hrvatske kao nacionalnog laboratorija, ministar nadležan za zdravstvo odluku o određivanju donosi uz prethodnu suglasnost ministra nadležnog za unutarnje poslove.

Europska informacijska mreža za droge
 i ovisnost o drogama

Članak 11.

Nacionalna informacijska jedinica za droge sudjeluje u radu Europske informacijske mreže za droge i ovisnost o drogama
 (REITOX) i pridonosi provedbi zadaća EUDA-e sukladno članku 32. Uredbe (EU) 2023/1322.

IV. UPRAVNI ODBOR EUDA-e

Sudjelovanje u radu Upravnog odbora EUDA-e

Članak 12.

(1) Predstavnici Nacionalne informacijske jedinice za droge, sukladno članku 23. stavcima 1. i 3. Uredbe (EU) 2023/1322, sudjeluju u radu Upravnog odbora EUDA-e kao imenovani predstavnici Republike Hrvatske.

(2) Član Upravnog odbora i zamjenik člana imenuju se na temelju kvalifikacija navedenih u članku 23. stavku 4. Uredbe (EU) 2023/1322.

Imenovanje člana i zamjenika člana u Upravni odbor EUDA-e

Članak 13.

Odlukom ministra nadležnog za zdravstvo, a na prijedlog ravnatelja Zavoda, za člana i zamjenika člana Republike Hrvatske Upravnog odbora EUDA-e imenuju se predstavnici Zavoda koji su zaduženi za obavljanje poslova suzbijanja zlouporabe droga i poslova Nacionalne informacijske jedinice za droge.

V. STUPANJE NA SNAGU

Članak 14.

Ovaj Zakon stupa na snagu prvoga dana od dana objave u »Narodnim novinama«.

Klasa: 022-02/24-01/118
 Zagreb, 21. veljače 2025.

HRVATSKI SABOR

Predsjednik
 Hrvatskoga sabora
 Gordan Jandroković, v. r.